Nazir müavini Azərbaycan sərhədlərinin delimitasiyası və demarkasiyasından danışıb 
Xələf Xələfov Gürcüstanla sərhədlərin delimitasiyası, Rusiya ilə demarkasiyası və Xəzər məsələlərindənı danışıb
“Gürcüstanla həm səfirliklər, həm də Gürcüstan hökumətinin xüsusi nümayəndəsi səviyyəsində sərhədlərin delimitasiyası üzrə təmaslarımız davam etdirilir. Razılaşmışıq ki, bu həftə Azərbaycan-Gürcüstan arasında sərhədlərin delimitasiyasına dair ekspertlər səviyyəsində görüş razılaşdırılmamış ərazilərdə keçirilsin. Ekspertlərin işinin nəticəsi olaraq komissiyanın növbəti iclasının Tbilisidə keçirilməsi vaxtı müəyyənləşdiriləcək. Bu, çox güman ki, iyul-avqust aylarına təsadüf edəcək.” Bu barədə Azərbaycan xarici işlər nazirnin müavini Xələf Xələfov jurnalistlərin sualının cavabında bildirib. O Amerikanın Səsinin Gürcüstanla danışıqlarda irəliləyişlər barədə sualının cavabında delimitasiya üzrə danışıqlarda irəliyə addımlar atılacağına, mövqelərin yaxınlaşdırılacağına və nəhayətdə razılıq əldə ediləcəyinə ümid etdiyini bildirib. Onun sözlərinə görə, Gürcüstanla razılaşdırılmamış 13-ə qədər sahə var. Nazir müavini Keşikçidağ qoruq əarzisi ilə bağlı məsələ barədə Amerikanın Səsinin sualının cavabında deyib ki, burada söhbət mübahisdən getmir. “Mətbuatda yazılmışdı ki, burada mübahisə gedir. Burada söhbət mübahisədən getmir. Söhbət ondan gedir ki, on üçə qədər sahə var ki, bu bizə qədər razılaşdırılmayıb. Razılaşdırılmayıb, ona görə ki, müəyyən sənədlər, yanaşmalar üzrə fikir ayrılıqları var, müxtəlif yanaşmalar var. Bunlar, əlbəttə ki, yaxınlaşdırılmalıdır, razılaşdırılmalıdır. Keşikçidağ da o razılaşdırılmamış sahələrə daxildir. Ona görə də, biz, orada məsələləri razılaşdırmalıyıq. O ki, qaldı dövlət sərhədlərinin olub-olmamasına, dövlət sərhədləri həmişə olub. Bilirsiniz ki, Sovetlər dövründə bütün respublikalar arasında inzibati sərhədlər var idi. İnzibati sərhədlər də ölkələrin yaşayışını, qonşuluğunu, bütün fəaliyyətini təmin edirdi və hər kəs sərhədlərini bilirdi. Lakin Sovet İttifaqı dağılandan sonra inzibati sərhədlər başqa status aldı. İndiki dönəmdə isə ölkələr sərhədlərin müəyyən edilməsinə dair sənədlər imzalayır. Bunu da imzalamaq üçün komissiya hər bir sahəni razılaşdırmalıdır," Xələfov bildirib. Xələfovun sözlərinə görə, iyunun 19-20-də Bakıda Azərbaycan-Rusiya sərhədlərinin demarkasiyasına dair komissiyanın iclası keçiriləcək. Onun fikirincə, sərhədlərin demarkasiyası çox uzun prosesdir. "Rusiya ilə sərhədlərin demarkasiyası ilə bağlı danışıqlar durmadan davam edir. Hər dəfə də müəyyən qədər irəliləyiş olur. Müzakirələrin ardıcıllığında ləngitmə yaradacaq heç bir faktor mövcud deyil. Demarkasiya razılaşmaları adətən uzunmüddətli proses olur. Nümunə üçün deyim ki, demarkasiyanı aparmaq üçün normativ hüququ sənədləri 3 ilə qəbul edə bildik. Hesab edirəm ki, Rusiya ilə sərhədlərin demorkasiyası 5 ilə kimi çəkəcək,” o qeyd edib. Xarici içlər nazirinin müavini, Azərbaycan tərəfdən işçi qrupunun rəhbəri Xələf Xələfov Xəzər dənizi məsələlərinə aid növbəti işçi iclasının iyulda Tehranda keçiriləcəyini bildirib. "Konvensiya imzalanandan sonra bu, sayca 3-cü görüş olacaq. Gündəlik dəyişmir. Son sammitdə qəbul olunan qərarlar, konvensiyadan irəli gələn vəzifələr və xüsusilə də bazis xəttini müəyyən edən metodikanın müəyyən edilməsi üzrə saziş layihəsinin razılaşdırılması müzakirə ediləcək," Xələfov vurğulayıb. Nazir müavini deyib ki, konvensiya bütün ümumi məsələləri özündə əks etdirib, baza prinsiplərinin hamısı qəbul olunub. “Amma, konvensiyanın baza prinsiplərini həyata keçirmək üçün, onun müəyyən etdiyi məsələləri təsbit etmək üçün basis xətlərinin müəyyən olunması metodikası çox vacibdir,” o qeyd edib. Xələfov Amerikanın Səsinin sualınlın cavabında deyib ki, konvensiya iləı bağlı İranla Azərbaycan arasında heç bir fikir ayrılığı mövcud deyil. “Yəqin, siz İranla Azərbaycan araslında dənizin dibinin bölünməsi məsələsinə işarə etmək istəyirsiniz. Bu sahədə, bəli, müəyyən fikir ayrılıqları var. Ona görə də təmaslar və danışıqlar prosesi demək olar ki, vaxtaşırı davam etdirilir,” o qeyd edib.